“เงินบาท” แตะ 34.98 บ. อ่อนค่ารอบ 5 ปี กังวลเฟดขึ้นดอกเบี้ยแรง 0.75%
"เงินบาท" แตะ 34.98 บ. อ่อนค่ารอบ 5 ปี กังวลเฟดขึ้นดอกเบี้ยแรง 0.75% สกัดเงินเฟ้อ ประเมินกรอบเงินบาทพรุ่งนี้ 34.90 - 35.10 บาท/ดอลลาร์ พร้อมจับตาประชุมกนง.เดือนสิงหาคม คาดขึ้นดอกเบี้ย 0.25% ครั้งแรกในปีนี้
"เงินบาท" แตะ 34.98 บ. อ่อนค่ารอบ 5 ปี กังวลเฟดขึ้นดอกเบี้ยแรง 0.75% สกัดเงินเฟ้อ ประเมินกรอบเงินบาทพรุ่งนี้ 34.90 - 35.10 บาท/ดอลลาร์
14 มิ.ย. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้(14 มิ.ย.2565) อยู่ที่ 34.98 บาท/ดอลลาร์ อ่อนค่าจากเปิดตลาดเมื่อเช้าอยู่ที่ระดับ 34.96 บาท/ดอลลาร์ เคลื่อนไหวตามทิศทางตลาดโลก โดยระหว่างวันเงินบาทเคลื่อนไหวทิศทางอ่อนค่าในกรอบ 34.91-34.98 บาท/ดอลลาร์
เนื่องจากดอลลาร์แข็งค่าเมื่อเทียบกับทุกสกุลเงินหลักหลังบอนด์ยีลด์ปรับตัวเพิ่มขึ้น โดยตลาดคาดการณ์ว่าธนาคารกลางสหรัฐ (เฟด) จะปรับขึ้นดอกเบี้ยอีก 0.75% หลังตัวเลขเงินเฟ้อที่ออกมาเมื่อวันศุกร์สูงกว่าคาด
“บาทอ่อนค่าตามภูมิภาค แต่ระหว่างวันทรงตัวนิ่งคาดทางการเข้ามาดูแลไม่ให้อ่อนค่าไปมาก โดยวันนี้บาทปิดตลาดอ่อนค่าสุดของวัน และทำนิวไฮในรอบ 5 ปี” นักบริหารเงิน กล่าว
ขณะที่นักบริหารเงินประเมินกรอบการเคลื่อนไหวของเงินบาทในวันพรุ่งนี้ไว้ที่ 34.90 – 35.10 บาท/ดอลลาร์ โดยตลาดรอดูผลการประชุมเฟดในวันที่ 14-15 มิ.ย.นี้
ด้านฝ่ายวิจัยกรุงศรี ธนาคารกรุงศรีอยุธยา (BAY) คาดว่าคณะกรรมการนโยบายการเงิน (กนง.) จะปรับขึ้นอัตราดอกเบี้ยนโยบาย ในการประชุมเดือนสิงหาคมนี้ หลังจากในการประชุม กนง. เมื่อวันที่ 8 มิถุนายน 2565 ได้ส่งสัญญาณว่าการใช้นโยบายการเงินผ่อนคลายมากมีความจำเป็นลดลง
อนึ่งจากก่อนหน้านี้กนง. มีมติ 4 ต่อ 3 ให้คงอัตราดอกเบี้ยนโยบายไว้ที่ 0.50% โดย 3 เสียงเห็นควรให้ขึ้นอัตราดอกเบี้ยนโยบาย 0.25% สู่ระดับ 0.75% นับเป็นการเปลี่ยนท่าทีอย่างฉับพลันจากการประชุมครั้งก่อนหน้า (30 มีนาคม 2565) อย่างชัดเจน
ทั้งนี้ มติที่ไม่เป็นเอกฉันท์ดังกล่าว ชี้ว่ามีโอกาสสูงขึ้นที่ กนง.จะปรับขึ้นอัตราดอกเบี้ยนโยบายครั้งแรกในปีนี้ ซึ่งเร็วขึ้นจากเดิมที่เคยคาดไว้ โดยเชื่อว่า กนง.มีโอกาสจะปรับขึ้นดอกเบี้ยเร็วขึ้น เนื่องจากกนง.ประเมินเศรษฐกิจไทยมีแนวโน้มฟื้นตัวต่อเนื่อง ซึ่งปรับเพิ่มคาดการณ์ GDP ปีนี้เติบโต 3.3% จากเดิมคาด 3.2% จากอุปสงค์ในประเทศ และแรงส่งจากการกลับมาของนักท่องเที่ยวต่างชาติที่เพิ่มขึ้นขณะที่วิกฤตรัสเซีย-ยูเครนส่งผลต่อเศรษฐกิจไทยจำกัด